D Grieche hend de südwestlichi Tail Tartessos gnennt, und hend dem Land sagehaft Züüg zuegschribe. Di iberischi Mittelmeerchüste isch aber vor alem vo de Phönizier kolonisiert wore und isch denn spööter zu Karthago choo. De Julius Cäsar het den di Iberischi Halbinsle underworfe und is Römische Riich iiglideret. I de Völkerwanderig isch d Halbinsle vo Wandale, Alane und Suebe öberrennt wore, doch sind d Wandale und d Alane glii öber d Stroos vo Gibraltar uf Afrika öbere. D Westgote hend den öber de grööst Tail vo de Halbinsle gherrscht, im Nordweste aber isch Suebischi Riich entstande. Im 7. Joorhundert sind Araber und Berber bi Gibraltar glandet und hend nodisno d Halbinsle underworfe, nume de nördlichsti Chüstestraife und d Pyrenäe hend si nöd möge underwerfe. D Reconquista, d Rückeroberig vo de Halbinsle dör di christlichi Bivölkerig het öber 500 Joor duuret und isch ane 1492 abgschlosse gsii.